**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: Положај младих у систему социјалне заштите**

**Датум: 18.11.2013.**

**Бр. З-18/13**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** ***istrazivanja@parlament.rs*.** **Истраживања којa припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

[**I.** **Увод (назапосленост и економска криза)** 3](#_Toc373490359)

[II. **Структура незапослености** 4](#_Toc373490360)

[**III.** **Положај младих у систему социјалне заштите** 6](#_Toc373490361)

[**IV.** **Заштита деце од сиромаштва** 11](#_Toc373490362)

[**V.** **Закључак** 14](#_Toc373490363)

[**Извори информација**: 16](#_Toc373490364)

1. **Увод (назапосленост и економска криза)**

Почетком 2005. године почео је период опадања незапослености у Европи, који је трајао до првог квартала 2008. године. Незапосленост у 27 чланица ЕУ (ЕУ-27) је ниска, око 16 милиона људи (еквивалентно са стопом од 6,8%) али расте нагло у току економске кризе. Између другог квартала 2008. до средине 2010. године ниво незапослености порастао је на 9,7%, што је у то време највиша забележена вредност од почетка 2000. године. Од другог квартала 2011. до краја 2012. године незапосленост се стално и значајно повећава до 10,7%.[[1]](#footnote-1) Стопа незапослености у евро зони (ЕА - 17) имала је исти тренд раста као у ЕУ-27 са изузетком периода од средине 2010 до средине 2011. године, када је привремено опала. На крају 2012. године, стопа незапослености у ЕА -17 износи 11,8%, што је највиша стопа од 1995. године. Детаљнија анализа стопе незапослености у европским земљама приказана је у наставку истраживања.

Пад запослености у Србији од почетка кризе био је драматичан. Број запослених радника радног узраста (15-64 године) смањио се 7% између октобра 2008. и октобра 2009. године. Стопа запослености у Србији је била ниска, имајући у виду да је 2009. године сваки други становник радног узраста радно ангажован (50%). У 2010. години стопа запослености је опала за додатних 2,8 процената, што представља највећи пад од почетка кризе. Наведена стопа запослености је знатно нижа од просека 27 земаља ЕУ (64,6%), али и од стопа запослености суседних земаља (Хрватска, Бугарска, Румунија). Србија је била далеко од стопе запослености од 70%, циљ који је за ЕУ до 2010. године поставила Лисабонска стратегија из 2000. године. Треба нагласити да су подаци о укупној стопи незапослености у Србији у 2012. години различити: према подацима Националне службе за запошљавање износила је 30,4%, а према подацима из Анкете о РС (октобар 2012.) стопа незапослености у Србији је била 22,4%.[[2]](#footnote-2)

Такође, у периоду октобар 2012 – април 2013. године дошло је до пада запослености у Србији са 36,7% на 36,3%. У поређењу са 27 земаља ЕУ, највећа разлика у стопи запослености по старости односи се на младе (више у наставку истраживања).

Незапосленост у Србији има дугорочни карактер, јер незапослена лица остају у том статусу дуже време. Међународно искуство показује да се вероватноћа налажења посла смањује пропорционално дужини незапослености, што може довести до трајног искључивања са тржишта рада и повећања ризика сиромаштва. Најновији подаци ОЕЦД-а[[3]](#footnote-3) о незапослености показују да је један од троје незапослених у земљама ОЕЦД био без посла дуже од 12 месеци, закључно са другим кварталом 2013. Са учешћем од 35,3% у укупном броју незапослених, то је највиши ниво дугорочно незапослених од када је криза почела (4 квартал 2007. године) када је дугорочна незапосленост износила 27,0%.

1. **Структура незапослености**

У истраживању Фондације за развој економске науке (ФРЕН) које је објављено 2013. године[[4]](#footnote-4) анализирано је кретање незапослености у Србији у периоду 2005-2010. године, затим кретање стопе незапослености по полу и старости, посебно младих људи.

У наведеном истраживању је разматрана стопе запослености (15 – 64 године) по полу и старости у петогодишњем периоду и закључено је следеће: стопа запослености жена у априлу 2010. године износила је 40,2% и била значајно нижа од стопе запослености мушкараца (54,3%) иако је ова разлика смањена у периоду 2005-2010. Такође, стопа запослености жена у Србији нижа је у поређењу са 27 земаља ЕУ (58,6% у 2009. години), али и од стопе запослености жена суседних земаља (Хрватска, Бугарска, Румунија). Стопа незапослености у априлу 2013. године у Србији већа је за 1,7 процентна поена у односу на октобар 2012. године **и** износила је 24,1%, и то 22,3% за мушко и 26,5% за женско становништво.[[5]](#footnote-5)

Поред жена, стопа запослености младих узраста 15-24. година кретала се од 18,7% у 2005. години до само 15% у 2010. години. Наиме, према подацима за 2012. годину[[6]](#footnote-6) стопа незапослености у Србији по старосној доби је највиша код младе популације старости 15-24 године (51,2%) и 25-34 године (29,8%).

Овако ниска стопа запослености младих објашњава се дужином школовања, будући да већина младих обично није активна на тржишту рада током школовања.[[7]](#footnote-7) У поређењу са одраслима, положај младих на тржишту рада Србије се погоршао, будући да се повећао јаз између стопе незапослености младих и стопе незапослености укупног становништва у посматраном периоду.

Квалификациона структура незапослених лица у Србији показује да у укупној незапослености, незапослена лица са високим и средњим образовањем учествују са 80,5%, а лица без школе и нижег образовног нивоа са 19,5% (према подацима АРС-а из априла 2010. године). По образовном нивоу (према подацима АРС-а, април 2013. године) највиша стопа незапослености је код особа са средњим нивоом образовања и износила је 25,1% прошле године. Интересантна је секторска структура запослености, која је у Србији 2010. године била како следи: Запослени у пољопривредној делатности учествовали су са 24,4%, индустрији 24,2%, док су услужне делатности заступљене са 51,4%. До 2020. године планира се повећано учешће запослених у индустрији и то 26,4%, услужне делатности 52% и смањење броја запослених у сектору пољопривреде на 21,6%.[[8]](#footnote-8)

Истраживање ФРЕН-а о утицају кризе на рањиве групе на тржишту рада[[9]](#footnote-9) потврдило је да је већ први удар кризе додатно погоршао положај на тржишту рада рањивих група, а посебно младих, особа без квалификација, руралног становништва, избеглица и расељених лица. Ипак, према пројекцијама економских аналитичара, укупна незапосленост у Србији ће се од 2013. године благо смањивати, затим убрзано до краја пројектованог периода, тако да ће број незапослених лица 2020. године бити око 340.000.[[10]](#footnote-10) Пројекције кретања стопе незапослености су приказане у табели која следи:

Табела 1.: Пројекција стопе незапослености одраслог становништва (15+)

 за период 2013 - 2020.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| година | 2013 | 2014 | 2015 | 2016 | 2017 | 2018 | 2019 | 2020 |
| Стопа незапослености(%) | 15,74 | 14,91  | 14,09 | 13,30 | 12,53 | 11,79 | 11,03 | 10,32  |

Извор: *Пројекције за одрасло становништво;* Према*:* Табела 3.2.1. Основни показатељи тржишта рада одраслог становништва (15+), стр.44.

У табели у наставку текста приказани су подаци о стопи незапослености по полу и старосној граници у земљама ЕУ, као и податак за ЕУ 27, односно просечна стопа незапослености свих чланица ЕУ у прошлој години. Већ пету годину за редом, Шпанија је и даље земља са највећим укупном стопом незапослености (у 2012. години 25,0%).

Табела 2.: Стопа незапослености 2012. године у одређеним земљама (%)

|  |  |  |  |  |  |
| --- | --- | --- | --- | --- | --- |
| Земље ЕУ | Стопа незапослености мушкараца | Стопа незапослености жена | Стопа незапосленостидо 25. год. | Стопа незапосленостиод 25-74. год. | Незапосленост младих/омер |
| ЕУ 27 | 10.4 | 10.5 | 22.8 |  9.1 | 9.7 |
| Аустрија | 4.4 | 4.3 | 8.7 | 3.6 | 5.2 |
| В.Британија | 6.3 | 7.4 | 21.0 | 5.7 | 12.4 |
| Грчка | 21.4 | 28.1 | 55.3 | 22.2 | 16.1 |
| Италија | 9.9 | 11.9 | 35.3 | 8.9 | 10.1 |
| Мађарска | 11.2 | 10.6 | 28.1 | 9.6 | 7.3 |
| Пољска | 9.4 | 10.9 | 26.5 | 8.5 | 8.9 |
| Румунија | 7.6 | 8.4 | 22.7 | 5.6 | 7.0 |
| Словачка | 13.5 | 14.5 | 34.0 | 12.2 | 10.4 |
| Словенија | 6.4 | 9.4 | 20.6 | 7.9 | 7.1 |
| Хрватска | 16.2 | 15.6 | 43.0 | 13.2 | - |
| Чешка | 6.0 | 8.2 | 19.5 | 8.0 | 6.1 |
| Шпанија | 24.7 | 25.4 | 53.2 | 22.7 | 20.6 |

Извор: *Eurostat, online data, 2013.* <http://epp.eurostat.ec.europa.eu/statistics_explained/index.php/Unemployment_statistics>

1. **Положај младих у систему социјалне заштите**

*Проблем искључености младих са тржишта рада* је најчешћи узрок низа тешкоћа са којима се сусрећу, што се повећало у условима економске кризе, како у Европи тако и у Србији. Више од 20 милиона деце у Европи живи у ризику од сиромаштва.[[11]](#footnote-11) Дете које припада овој групи суочава се са већим ризиком да израсте у одраслу особу која живи на друштвеној маргини и да, на тај начин преноси модел на другу генерацију. Свака пета млада особа у ЕУ налази се у ризику од сиромаштва јер је незапослена.

Иако је незапосленост главни узрок сиромаштва међу радно способним становништвом у Србији и у ЕУ, стање у Србији је драматичније. Млади су због отежаног приступа тржишту рада сврстани у категорију рањивих група и зато је важно пратити како различити државни системи успевају да одговоре на проблеме младих који су у додатно отежаном положају, односно младих у систему социјалне заштите.

Формални системи данас јасно дефинишу различите форме, од економске и политичке, до социјалне и културне, који утичу на искљученост одређене групе грађана из главних токова друштва. У складу са тим, социјална искљученост се прати кроз неколико различитих димензија[[12]](#footnote-12):

а) сиромаштво - укупни приход домаћинства испод утврђене линије сиромаштва;

б) незадовољеност основних материјалних потреба;

ц) искљученост са тржишта рада, посебно дуготрајна;

д) искљученост из система образовања;

д) искљученост из здравственог система и приступа услугама здравствене заштите.

Међу аналитичарима постоји сагласност да људи којима није доступно тржиште рада, нису у могућности да се укључе у друге друштвене токове, не развијају социјалне контакте, живе у изолованим и маргинализованим заједницама и најчешће постају корисници система социјалне заштите. Велики државни системи не могу брзо да реагују па ризичне групе грађана не добијају довољно специфичну подршку. То додатно повећава трошкове а корисници предуго остају у систему као пасивни примаоци разних облика подршке.

1. **Међународни правни оквир**

Постоји више међународних докумената који су обавезујући или су били модел за израду националних нормативно-правних оквира нове социјалне политике. У наставку текста наведени су акти који се односе на питања младих и запошљавања.

**Миленијумски циљеви развоја УН**[[13]](#footnote-13), Миленијумска декларација коју су 2000. године усвојили лидери 189 земаља чланица УН предвиђа на националном нивоу неопходно усвајање и примена националне стратегије развоја, посебно у земљама у којима је присутан проблем сиромаштва како би се постигли усвојени Миленијумски циљеви до 2015. године.

**Стратегија Европа 2020**

У марту 2010. усвојена је Стратегија за паметан, одржив и инклузивни развој, са циљем да се оствари 2% економског раста годишње, уз осетно смањење незапослености. Стратегија „Европа 2020“ садржи три приоритета:

а) Паметан раст – развој економије засноване на знању и иновацијама;

б) Одрживи раст – промовисање економије која је конкурентнија и ефикасније користи ресурсе;

ц) Инклузивни раст – подстицање економије са високом стопом запослености, која остварује социјалну и територијалну кохезију.

Уочена је међусобна повезаност циљева, тако што се повећавањем нивоа образовања повећава стопа запослености и смањује сиромаштво. У складу са приоритетима и циљевима, Европска комисија је дефинисала седам кључних иницијатива, посебно оне важне за питања младих и запошљавања:

а) Унија иновација – иновације у производе и услуге који ће допринети привредном развоју и отварању нових радних места;

б) Млади у покрету – усмерена на унапређење квалитета образовних система и лакши улазак младих на тржиште рада;

ц) Агенда за нове вештине и нова радна места – модернизација тржишта рада развојем вештина у складу са новим потребана тржишта.

д) Европска платформа за борбу против сиромаштва – са циљем да људима суоченим са сиромаштвом и социјалном искљученошћу омогући достојанствен живот и активно учествовање у друштву. Препорука је да све националне, регионалне и локалне власти развијају партнерство, укључујући социјалне партнере и представнике цивилног друштва.

##  2. Домаћи законски оквир

**Стратегија за смањење сиромаштва**  усвојена је 2003. године и представља основ за политике које су касније креиране. Ослањала се на европски оквир социјалне политике, први пут је јасно истакнута рањивост одређених друштвених група, покренути механизми обезбеђивања додатне подршке и праћење резултата. Међу групама које су препознате као изузетно осетљиве су имлади људи, а усвојени концепт сиромаштва и социјалне искључености је отворио питања која до тада нису била у фокусу друштва. Као узрок сиромаштва и кључна питања када су у питању млади, истакнут је значај и повезаност образовања и запошљавања. Решавање проблема незапослености подигнуто је на ниво стратешког циља, као и питање ефикасности система социјалне заштите. Наглашена је улога цивилног друштва у развоју програма за смањење сиромаштва.

**Стратегија развоја социјалне заштите**  усвојена је 2005. године. Од кључних проблема система социјалне заштите препознати су: пасивна улога корисника система, недовољно развијена мрежа социјалних услуга, изразито централизован и бирократизован систем институција.[[14]](#footnote-14) Поред других питања, истакнут је проблем везан за пружање услуга деци без родитељског старања у установама социјалне заштите.

**Национална стратегија за младе** усвојена је 2008. године и то је први званични акт у коме се млади дефинишу као популација старости између 15 и 30 година, иако нови Закон о социјалној заштити младе дефинише као популацију старости од 18 до 26 година. Стратегија је отворила велики број питања везаних за младе који су угрожени сиромаштвом или спадају у осетљиву групу. Истакнут је мали број активности и програма намењен посебно осетљивим групама младих људи и изостанак мера активне политике у запошљавању корисника материјалног обезбеђења. Према проценама изнетим у Стратегији, близу 60% корисника домова су адолесценти, од којих се сваки десети налази у завршној фази пред излазак из дома и осамостаљивање. Од овог броја свега 15% се запосли у моменту напуштања заштите, а у наредне три године тај број се повећава само за 2%. Млади у домовима, за разлику од њихових вршњака из природних породица, нису довољно оспособљени за самосталан живот и предуго остају у њима. Алармантни су подаци полиције о броју младих који живе и раде на улици без организоване помоћи и подршке, са великим ризиком да постану жртве трговине људима.

Један од циљева је усмерен на остваривање права свих младих на адекватно образовање уз обезбеђивање једнаких могућности за учење и развој. У складу са тим, предвиђају се додатне мере за укључивање у систем образовања младих из осетљивих група, као и подржавање програма неформалног образовања намењених младима из осетљивих група. Други циљ се односи на повећање запошљавања младих - припадника осетљивих група. Као важан сегмент наводи се: развој система каријерног вођења и саветовање младих припадника осетљивих група у свим срединама, као и подстицање запошљавања младих припадника осетљивих група.

**Закон о младима** из 2011. године**.** На локалном нивоуу циљу активног укључивања и остваривање права свих младих у Србији су до данас основане 142 Канцеларије за младе.[[15]](#footnote-15)

**Закон о социјалној заштити**[[16]](#footnote-16) усвојен је 2011. године са циљем да обезбеди контролу, посебно у домену новчаних давања, као и да успостави баланс између пасивне новчане подршке и услуга социјалне заштите са програмима запошљавања. Категорија неспособних за рад је проширена укључивањем студената факултета и виших школа, трудница и лица која се старају о члановима породице неспособним за рад. Задржана су ограничења за радно способне кориснике да новчану помоћ могу добијати само девет месеци, како би били активнији у тражењу посла током летњих сезонских радова. Прописано је и да лице које је радно способно има право и обавезу да учествује у активностима које воде ка његовом укључивању у друштво.

Члан 41.став 2, ближе описује групе корисника социјалне помоћи и поред осталог наводи и *малолетно лице, а када* дефинише одрасле особе онда границу поставља *од навршених 26 до навршених 65 година.* Тешкоћа са овом формулацијом је везана за чињеницу да оваква подела није у сагласности са другим стратешким документима, који у младе рачунају део и млађе и старије популације, односно од 15 до 30 година старости. Аутори студије[[17]](#footnote-17) указују да систем социјалне заштите недовољно уважава биолошке и друштвене промене специфичне за узраст адолесцената, које значајно утичу на њихов положај у породици и заједници. Такође, недовољно уважава и то што млади Србије, али и у другим земљама Европе, остају дуже зависни од породица, због чега је у другим документима та граница померена до 30 година.

Још једна од важних области које Закон уводи је обавеза међусекторске сарадње и повезивања у пружању различитих услуга (члан 7. Закона). Сарадња у пружању услуга социјалне заштите остварује се у оквирима и на начин утврђен споразумима о сарадњи (додатно образложена у члану 58.) као и права и дужности везане за запошљавање радно способних корисника новчане социјалне помоћи.[[18]](#footnote-18) Чланом 45. Законасу први пут предвиђене услуге подршке за самостални живот, што представља значајан корак у развоју подршке на локалном нивоу и социјалне интеграције корисника. Једна од препрека у примени овог члана је недовољан финансијски капацитет великог броја локалних самоуправа, нарочито оних које имају статус неразвијених. Ово је значајно и поред тога што се услуге становања уз подршку за особе са инвалидитетом у јединицама локалне самоуправе чији је степен развијености испод републичког просека финасирају из буџета Републике.

1. **Заштита деце од сиромаштва**

Становништво Србије спада међу најстарије у Европи захваљујући негативном природном прираштају и појачаној емиграцији, посебно младих и образованих грађана Србије (2010. године је стопа природног прираштаја била - 4,8%). Са просечним бројем деце од 1,44 по жени не обезбеђује се ни 30% просте замене генерација.[[19]](#footnote-19) Поред тога, деца су изразито рањива група са високим степеном социјалне искључености, о чему говори податак да око 200.000 деце живи испод линије сиромаштва, а скоро 400.000 је сиромашно. Стање у образовању је лоше, јер чак 78% деце Рома не заврши основну школу.[[20]](#footnote-20) Положај деце у Србији дефинисан је, поред осталог и Националном планом акције за децу (2004.) [[21]](#footnote-21) где су дефинисани приоритети, а један од њих је и: Смањење сиромаштва деце полазећи од *Миленијумског циља УН* – *искоренити екстремно сиромаштво и глад,* као и циља одређеног у декларацији *Свет по мери деце – искоренити сиромаштво: улагати у децу.* Поред Савета за права детета при Влади Републике Србије (2002.) на плану институционалне изградње, напредак је постигнут конституисањем самосталног радног тела Народне скупштине - Одбора за права детета (2012.)[[22]](#footnote-22) а према најавама ресорног Министарства РС, до краја године требало би да буде усвојен закон о заштитнику права детета, чије је доношење предвиђено Конвенцијом о правима детета коју је наша земља ратификовала, а предвиђено је и доношење општег антидискриминационог закона, као и закона о заштити деце од насиља. Припремљен је Преднацрт закона о правима детета.[[23]](#footnote-23)

У напорима да се смањи стопа сиромаштва деце у Европи, Одбор за социјалну политику, здравље и одрживи развој Парламентарне скупштине Савета Европе припрема извештај о "престанку сиромаштва деце у Европи". У том контексту, а због малог броја података који су јавно доступни, постављен је упитник парламентарним службама европских држава за више информација о следећим питањима: Дефиниција сиромаштва деце у националном законодавству, стопа сиромаштва деце; механизми за подршку родитељском старању; механизми подршке у школама са намером да се обезбеде једнаке могућности;

Упитник Европског парламента бр. 2345 из септембра ове године на тему ''Истраживање сиромаштва деце у Европи''односио се и на постојање националне стратегије за решавање здравствених проблема угрожене деце. На основу одговора, планира се израда аналитичког прегледа и поређење ситуације и политичких решења у државама чланицама Савета Европе.

У овом истраживању приказано је како је заштита деце од сиромаштва уређена у двема европским земљама: Чешкој и Мађарској. Тако у чешком правном систему не постоји правна дефиниција сиромаштва већ је само тзв. потреба за материјалном помоћи (*state of material need)* дефинисана у одређеним актима. Такође, не постоји јасна правна дефиниција сиромаштва деце. Стопа сиромаштва деце у 2012. години била је 15,2%. Што се тиче механизама за подршку родитељима, односно бенефиција или владиних мера подршке које су доступне породицама у невољи, наводи се да у вези са директним финансијским донацијама, као и посебним програмима социјалне помоћи за поједине породице, не постоје механизми установљени у школама са намером да се обезбеде једнаке могућности за све. На питање да ли постоје националне стратегије за решавање проблема и здравствених потреба угрожене деце, односно које конкретне акције се предузимају у Чешкој, са намером да се обезбеди једнак приступ здравственим услугама за децу која живе у сиромаштву, одговорено је да у Чешкој постоји универзални здравствени систем који подразумева да су здравствене услуге бесплатне и доступне за свако дете (доприносе за здравствено осигурање за децу плаћа држава). Не постоје посебне мере које се могу применити на породице са децом која живе у сиромаштву .

Законска дефиниција сиромаштва деце не постоји у Мађарској. Централни завод за статистику Мађарске користи одређене стандарде за мерење сиромаштва и они представљају апсолутне показатеље за сиромаштво (број лица која живе испод социјалног минимума), пролазно сиромаштво (сиромаштво током периода који је мањи од 2 године), субјективно сиромаштво (особе које говоре о себи као сиромашној особи) или као генерални индикатор, односно релативно сиромаштво. Стопа сиромаштва у Мађарској се рачуна на основу показатеља који се користи у Европи: лица која живе у домаћинствима са мање од 60% просечних примања.

Број лица млађих од 18 година у јануару 2011. године износио је 1 797 955 (18% од укупне популације) док су 380 000 деце (21% од укупног броја деце) живела у беди (према подацима из 2009. године). Забрињавајући су подаци о стопи сиромаштва у Мађарској за 2010. годину према старости[[24]](#footnote-24) која је за укупну полулацију била 12,3%, за популацију узраста до 17 година износила је 20,3%, од 18-64 године старости 11,9%, изнад 65. година стопа сиромаштва била је 4,9%.

Према Закону о заштити деце, породице чије дете/деца добију редовни дечји додатак не морају да плаћају оброке у вртићима, обданишту или школи. Око 400 000 деце по овом основу имају право на бесплатне оброке. Дневни оброци јефтинији су 50% за децу из породица које имају троје или више деце и породица које имају дете са инвалидитетом или трајно болесно дете. Додатак је нормативан. Локалне самоуправе у зависности од финансијских могућности могу обезбедити додатну финансијску помоћ.

*“Money for Journey”* програм има разних подкомпоненти које пружају шансе за социјално угрожене ученике/студенте, како би се школовали у средњој школи (студент добија месечну суму и такође, помоћ током завршних година школе како би се квалификовао у више нивое школовања).

Наведени програми се раде годинама у сарадњи са Јавним фондом мађарских Рома. Планира се да стопа подршке студената Рома за стипендију, финансијску подршку или помоћ у току ових програма достигне 50%.

Према званичним проценама, у Мађарској скоро 3 милиона људи живи испод границе сиромаштва, а чак 1,2 милиона њих у екстремном сиромаштву. [[25]](#footnote-25) Деца и људи који живе у угроженим регионима посебно су погођени екстремним сиромаштвом. Већина Рома припада овој групи (укупан број је око 750.000). Политика чији је циљ активно укључивање Рома у јавни живот у Мађарској није одвојена од опште борбе против сиромаштва и усклађена је са ЕУ прописима за интеграцију Рома до 2020. године[[26]](#footnote-26) . Влада је израдила Националну стратегију социјалног укључивања, у оквиру које треба да се утврде средњорочни циљеви и Акциони план.[[27]](#footnote-27)

Национална стратегија у Мађарскојподразумева следеће програме:

1. *Semmelweis* план за чување здравља Мађарске (2011.) представља национални здравствени програм и односи се на укупну популацију, а посебно поглавље се односи на развој здравствених услуга за децу.

2. Програм здравствене заштите деце за период 2013-2016.[[28]](#footnote-28) има следеће подкомпоненте: перинатална заштита; промоцију школе здравља, био-психо-социјални скрининг програм усмерен на децу млађу од 7. година. Предвиђа, такође, праћење имплементације Програма националне имунизације, национални АИДС програм, програм за смањење алкохолизма, заштиту деце од болести, побољшање квалитата исхрана у образовању, смањење неједнакости у здравству, здравствене организационе послове у унапређењу здравствених услуга.

*3. Национална стратегија за социјалну инклузију*[[29]](#footnote-29) којом су дефинисани принципи и задаци у здравству у складу са националним програмима за социјално укључивање.

1. **Закључак**

Неповољни демографски трендови допринели су погоршању основних индикатора тржишта рада у Србији. Као последица негативног природног прираштаја, становништво радног узраста у периоду 2005-2010. године смањено је за 4,5%, а активно становништво смањено је за чак 13% тако да је 2010. године број активног становништва (15-64 године) износио 59,1% укупног становништва радног узраста. Ова стопа активности становништва радног узраста Србије знатно је мања у односу на просек 27 земаља ЕУ из октобра 2009. године (71,3%). Стопа активности младих је смањена током истог периода, са 35,8% 2005. године на 28,2% 2010. године. Број запосленог становништва радног узраста (15-64 године) је 2010. године достигао свој минимум и смањење од 11% у односу на 2005. годину.[[30]](#footnote-30)Према најновијим подацима за 2012. годину, незапосленост младих (15-24) је износила 51,2%, што је двоструко веће од стопе незапослености укупног радно активног становништва старијег од 15 година, како се наводи у истраживању.

Такође, стопа незапослености младих у Србији неупоредиво је већа у односу на стопу незапослености 27 земаља ЕУ. Очекује се да ће нови систем социјалне заштите успешније препознати специфичности ризичних група, ефикасније одговарати на њихове потребе и знатно брже допринети њиховој инеграцији. Напред наведено је био разлог за анализу положаја младих у систему социјалне заштите, са посебним освртом на степен повезаности институција које ефикасније могу допринети побољшању њиховог положаја. Ово је важно имајући у виду да резултати анализираних пројекција становништва указују да је у догледно време тешко очекивати побољшање демографске ситуације која ће бити обележена смањењем становништва и његовим врло интензивним старењем.[[31]](#footnote-31) Актуелна старосна структура, дубоко укорењене ниске репродуктивне норме становништва и друштвено економске прилике само су неки од важнијих чинилаца који ће одлучујуће деловати на демографски развитак Србије у наредних пола века.

Незапосленост је главни узрок сиромаштва међу радно способним становништвом у Србији и у ЕУ, а стање у Србији је знатно теже. Млади су због отежаног приступа тржишту рада сврстани у категорију рањивих група и зато је важно пратити како различити државни системи успевају да одговоре на проблеме младих који су у додатно отежаном положају. Наводе се и пројекције стопе незапослености одраслог становништва (15+) за период 2013-2020. године у Србији.

У циљу компаративне анализе положаја младих у систему социјалне заштите у европским земљама, као и просек на нивоу ЕУ 27, у истраживању је приказана стопа незапослености по полу и годинама старости у 2012. години и уочено је да је највећи проценат незапослености код младих, као и да се тај однос повећава сваке године у односу на укупну незапосленост, а прошле године је у Шпанији износио чак 20,6% и у Грчкој 16,1%.Такође, уочено је да је већи проценат незапослености жена у односу на мушкарце у свим разматраним земљама (Табела бр: 2.)**.** Статистички подаци указују да јеекономска криза погодила младе више од других старосних група. На крају 2012. године, стопа незапослености у 17 земаља евро зоне је износила 11,8%, што је највећа стопа од 1995. године.[[32]](#footnote-32) Од почетка 2009. године, јаз између незапослености младих и укупне незапослености је порасла, тако да је на крају 2012. стопа незапослености младих 2,6 пута већа од укупне стопа. Средином 2012. стопа незапослености младих еврозоне је престигла стопу незапослености ЕУ-27.[[33]](#footnote-33)

У склопу Стратегије Европа 2020. дефинисана је Европска платформа за борбу против сиромаштва како би се помогло људима суоченим са сиромаштвом, као и препорука за унапређење сарадње на нивоу националне, регионалне и локалне власти, укључујући и социјалне партнере и представнике цивилног друштва.

У истраживању је поред међународног законодавства приказан законодавни оквир у овој области у Србији:Стратегија за смањење сиромаштва (2003.), Стратегија развоја социјалне заштите (2005.), Национална стратегија за младе (2008.) и Закон о социјалној заштити (2011.).

Део истраживања се односи на заштиту деце од сиромаштва, а као један од важних сегмената програм здравствене заштите деце, односно напори да се смањи стопа сиромаштва деце у Европи, па су у том смислу наведени примери праксе других земаља у овој области (Чешка и Мађарска).

**Истраживање урадила:**

мр Марина Пријић,

виши саветник - истраживач

# Извори информација:

Анкета о радној снази, октобар 2012. године, април 2013 године; Републички завод за статистику

Eуростат (2013.), *Unemployment rate 2001-2012; Youth unemployment trends*

* Закон о социјалној заштити (Службени гласник РС, број 24/2011.)

Пенев, Г., (2013.) *Пројекције становништва Србије од 2010. до 2060. године*

* Презентација студије о социјалној политици Србије: „*Социјална сигурност у Србији након 2000*.“ Дом НС
* *Процена утицаја политика у области запошљавања* (2013.), Истраживање Фондације за развој економске науке

Упитник Европског парламента бр: 2345 / 09.2013. на тему:*Истраживање сиромаштва деце у Европи -* [*Survey on child poverty in Europe*](https://ecprd.secure.europarl.europa.eu/ecprd/secured/detailreq.do?id=165833)

* Фондација за развој економске науке, *Quarterly monitor of economic trends and policies in Serbia, Issue 32. 01-03. 2013,*
1. *Unemployment rate 2001-2012 (Eurostat, online data, 2013.)* [↑](#footnote-ref-1)
2. Приказ основних макроекономских показатеља у РС у 2012 години, број 1/13, фебруар 2013.,стр. 2. [↑](#footnote-ref-2)
3. <http://bif.rs/2013/10/najveci-broj-dugorocno-nezaposlenih-u-zemljama-oecd-od-izbijanja-krize/>

Само неколико земаља је забележило опадајућу дугорочну незапосленост од почетка кризе. У Белгији, Холандији и Пољској је њихово учешће опало за мање од 10%. У Чешкој и Немачкој је забележен пад трајне незапослености за више од 10%, али дугорочно незапослени и даље чине готово половину свих незапослених у тим земљама, са 44,4 % и 45,0%. Друге земље са високом стопом дугорочне незапослености укључују Белгију (46,3%) , Грчку (65,5%), Мађарску (47,1%), Ирску ( 59,0%), Италију (56,4%), Пољску (42,1%), Португал (56,1%), Словачку (70,7%), Словенију (49,6%) и Шпанију (49,3%). [↑](#footnote-ref-3)
4. Интернет адреса: [http://www.fren.org.rs/sites/default/files/Procena\_uticaja\_politika\_u\_oblasti\_zapošljavanja.pdf](http://www.fren.org.rs/sites/default/files/Procena_uticaja_politika_u_oblasti_zapo%C5%A1ljavanja.pdf) [↑](#footnote-ref-4)
5. Анкета о радној снази, април 2013. [↑](#footnote-ref-5)
6. Републички завод за статистику, Анкета о радној снази, октобар 2012.

<http://www.sindikat.rs/ekonomija_files/statistika/Osnovni%20podaci_1_2013.pdf> [↑](#footnote-ref-6)
7. Према подацима Анкете младих старости од 15 до 29 година, само 1% младих који су били на школовању је тражило посао 2009. године (Крстић, 2010). [↑](#footnote-ref-7)
8. Према: Графикон 3.3.2.Секторска структура запослености 2010. године у Србији [http://www.fren.org.rs/sites/default/files/Procena\_uticaja\_politika\_u\_oblasti\_zapošljavanja.pdf](http://www.fren.org.rs/sites/default/files/Procena_uticaja_politika_u_oblasti_zapo%C5%A1ljavanja.pdf) [↑](#footnote-ref-8)
9. Према: Крстић и др. (2010) „Положај рањивих група на тржишту рада Србије”. [↑](#footnote-ref-9)
10. *Пројекције за одрасло становништво,* Табела 3.2.1. Основни показатељи тржишта рада одраслог становништва (15+) у хиљадама, стр.44 [↑](#footnote-ref-10)
11. Исто [↑](#footnote-ref-11)
12. Извештај о раду Националне службе за запошљавање за 2011, према: „Социјална сигурност у Србији након 2000.“ [↑](#footnote-ref-12)
13. Миленијумску декларација 2000., у којој су наведене основне вредности вазане за међународне односе у 21. веку: слобода, једнакост, солидарност, толеранција, подела одговорности. [↑](#footnote-ref-13)
14. Као подстицајне мере су покренути програми јавних радова и субвенционисаног запошљавања. [↑](#footnote-ref-14)
15. Информација Министарства омладине и спорта РС, новембар 2013. [http://www.mos.gov.rs/документа/спорт.212.html#](http://www.mos.gov.rs/%D0%B4%D0%BE%D0%BA%D1%83%D0%BC%D0%B5%D0%BD%D1%82%D0%B0/%D1%81%D0%BF%D0%BE%D1%80%D1%82.212.html) [↑](#footnote-ref-15)
16. Закон о социјалној заштити, Службени гласник РС, број 24/2011. [↑](#footnote-ref-16)
17. Презентација студије о социјалној политици Србије: „Социјална сигурност у Србији након 2000.“ [↑](#footnote-ref-17)
18. Дефинисана чланом 86. Закона: „*Центар за социјални рад и организација надлежна за послове запошљавања* *дужни су да међусобно сарађују у спровођењу мера социјалне укључености радно способних* *корисника права на новчану социјалну помоћ, а начин сарадње прописују споразумно министар* *надлежан за социјалну заштиту и министар надлежан за запошљавање*“. [↑](#footnote-ref-18)
19. Положај деце у Србији, Презентација студије „Социјална сигурност у Србији након 2000.“ [↑](#footnote-ref-19)
20. Информација (октобар 2013.), Министарство за рад и социјалну политику РС [↑](#footnote-ref-20)
21. <http://www.minrzs.gov.rs/doc/porodica/strategije/Nacionalni%20plan%20akcije%20za%20decu.pdf> [↑](#footnote-ref-21)
22. Од 2005. Пододбор за права детета у оквиру Одбора за родну равноправност Народне скупштине [↑](#footnote-ref-22)
23. Доступно на адреси: [www.ombudsman.rs/attachments/Nacrt%2009.11.11..doc](http://www.ombudsman.rs/attachments/Nacrt%2009.11.11..doc); [↑](#footnote-ref-23)
24. *Rate of poverty in age groups (%): Hungarian Central Statistical Office* [↑](#footnote-ref-24)
25. Одговор Парламента Мађарске; [Survey on child poverty in Europe](https://ecprd.secure.europarl.europa.eu/ecprd/secured/detailreq.do?id=165833) , Према: Централни завод за статистику Мађарске [↑](#footnote-ref-25)
26. [National Social Inclusion Strategy](http://romagov.kormany.hu/download/5/58/20000/Strategy%20-%20HU%20-%20EN.PDF)[– Extreme Poverty, Child Poverty, The Roma – (2011–2020)](http://romagov.kormany.hu/download/5/58/20000/Strategy%20-%20HU%20-%20EN.PDF) Национална Стратегија социјалног укључивања - екстремно сиромашних, сиромашне деце, Рома - (2011-2020). [↑](#footnote-ref-26)
27. [Action Plan](http://romagov.kormany.hu/download/a/58/20000/Strategy%20Action%20Plan.pdf) *(Annex to Government Resolution No. 1430/2011.,XII. 139.* [↑](#footnote-ref-27)
28. *Children Health Program for 2013-2016*  [↑](#footnote-ref-28)
29. *National Social Inclusion Strategy* [↑](#footnote-ref-29)
30. Истраживање Фондације за развој економске науке (2013.) [http://www.fren.org.rs/sites/default/files/Procena\_uticaja\_politika\_u\_oblasti\_zapošljavanja.pdf](http://www.fren.org.rs/sites/default/files/Procena_uticaja_politika_u_oblasti_zapo%C5%A1ljavanja.pdf) [↑](#footnote-ref-30)
31. Према: Пенев, Г.: Пројекције становништва Србије од 2010. до 2060. године,

<http://www.fiskalnisavet.rs/images/izvestaji/srbija_popproj_2010-2060_penev.pdf> [↑](#footnote-ref-31)
32. Eurostat, online data, 2013.

[Youth unemployment rates](http://epp.eurostat.ec.europa.eu/statistics_explained/index.php/Glossary%3AYouth_unemployment_rate) [↑](#footnote-ref-32)
33. Eurostat, online data, 2013., Графикон 5. *Unemployment rate 2001-2012*. [↑](#footnote-ref-33)